                                                                                          Anexă
                                                                                                               la Hotărârea nr.______din_______2021
REGULAMENT

privind procedura de vânzare a bunurilor imobile din domeniul privat al

oraşului Deta

Capitolul I - Dispoziţii Generale

Art.1. (1) Prezentul Regulament stabileşte condiţiile cadru pentru vânzarea bunurilor imobile–terenuri/clădiri, proprietate privată a Oraşului Deta.

(2) Titularul dreptului de proprietate este Oraşul Deta, iar competenţa materială de administrare a bunurilor imobile din patrimoniul în cauză este în sarcina Consiliului Local al oraşului Deta.

(3) Responsabilitatea privind iniţierea şi urmărirea procedurii de vânzare a imobilelor stabilită prin prezentul regulament revine Serviciului Urbanism, autorizarea executării lucrărilor şi şi administrarea din cadrul Primăriei oraşului Deta.
(4) Celelalte structuri din cadrul Primăriei orașului Deta, vor pune la dispoziţia Serviciului Urbanism, autorizarea executării lucrărilor şi administrarea patrimoniului/Serviciului Buget, contabilitate, finanțe, impozite și taxe/Compartimentului Juridic informaţiile necesare în vederea derulării în condiţii legale a procedurii de vânzare a bunurilor imobile–terenuri/clădiri din domeniul privat al oraşului Deta.

Art.2. În sensul prezentului regulament, termenii de mai jos se definesc astfel:
(1) Calitatea de vânzător o are Oraşul Deta, pentru bunurile imobile din domeniul privat al oraşului, asupra cărora exercită un drept de proprietate privată, autoritatea deliberativă fiind Consiliul Local al oraşului Deta.

(2) Calitate de cumpărător o poate avea orice persoană fizică sau juridică, română sau străină, în conformitate cu dispoziţiile prezentului regulament și a reglementărilor legale în vigoare.

(3) Cetăţenii străini şi apatrizi pot dobândi dreptul de proprietate asupra terenului numai în condiţiile rezultate din aderarea României la Uniunea Europeană şi din alte tratate internaţionale la care România este parte, pe bază de reciprocitate, în condiţiile prevăzute prin lege organică.

(4) Organizatorul vânzării – Oraşul Deta, prin structurile administrative constituite în cadrul Primariei oraşului Deta;

(5) Ofertanţi - persoanele fizice sau juridice care fac o ofertă calificată în cadrul procedurii de licitaţie publică sau, după caz, de negociere directă.
Art.3. Principiile care stau la baza procedurii de vânzare a bunurilor din domeniul privat al oraşului Deta sunt:

a.  Transparenţa - presupune punerea la dispozitia tuturor celor interesati a informatiilor referitoare la aplicarea procedurii pentru vanzarea bunurilor imobile proprietate privata a oraşului Deta;

b.  Eficienţa utilizării fondurilor publice;

c. Proporţionalitatea- orice măsură stabilită de autoritatea publică terbuie să fienecesară și corespunzătoare naturii contractului         
d. Tratamentul egal pentru toti ofertanții, însemnând că toate criteriile de selecție se aplică într-o manieră nediscriminatoare, aplicarea de către autoritatea publică a aceloraşi reguli, indiferent de naţionalitatea participanţilor la procedura de atribuire a contractului de vânzarer de bunuri proprietate privată, potrivit condiţiilor prevăzute în acordurile şi convenţiile la care România este parte;

e. Libera concurenţă, respectiv asigurarea condițiilor pentru orice candidat, persoana fizică sau juridică capabilă, potrivit legislației, să poată dobândi bunuri imobile pe teritoriul României, să aibă dreptul de a participa la licitația publică în vederea cumpărării unor astfel de bunuri imobile proprietate a orașului Deta, în condițiile legii, ale convențiilor și acordurilor la care România este parte.
Art.4 (1) Vânzarea se face în baza unui contract de vânzare-cumpărare, autentificat notarial, prin care persoana de drept public, numită vânzător, transmite unei alte persoane fizice/juridice, numită cumpărător, proprietatea sa asupra unui bun imobil, proprietate privată a unităţii administrativteritoriale, în schimbul unui preţ. Primarul orasului Deta sau un împuternicit al acestuia va semna pentru și în numele orașului Deta, actul de vânzare-cumpărare la notariat.

(2) Sumele obţinute din vânzarea bunurilor imobile, proprietate privată a oraşului Deta se fac integral venit la bugetul local.

(3) Taxele ocazionate de autentificarea contractului de vânzare-cumpărare la notar şi efectuarea operaţiunilor de publicitate imobiliară vor fi suportate de către cumpărător.

(4) Alte taxe ocazionate cu organizarea vânzării, vor fi suportate conform avizului de principiu dat de către Consiliul local cu ocazia aprobării vânzării.
Capitolul II - Reguli comune privind vânzarea bunurilor imobile

1. Categorii de imobile ce pot face obiectul vânzării

Art.5. (1) Fac obiectul vânzării, potrivit prevederilor prezentului regulament, următoarele categorii de bunuri imobile ce aparțin domeniului privat al orașului Deta:

a) terenurile libere, destinate construirii, în condițiile respectării documentațiilor de urbanism și de amenajare a teritoriului, aprobate potrivit legii;

b) terenurile ocupate de construcții, proprietate personală, în condițiile respectării documentațiilor de urbanism și de amenajare a teritoriului, aprobate potrivit legii;

c) construcțiile, proprietate privată a orașului Deta;

(2) Anterior vânzării, imobilele supuse procedurilor de vânzare, trebuie să figureze în registrele de proprietate imobiliară ca bunuri ce aparțin domeniului privat al orașului Deta.

Art.6. Nu pot face obiectul vânzării, următoarele bunuri imobile din domeniul privat al Orașului Deta:

- imobilele care fac obiectul unor cereri de reconstituire a dreptului de proprietate formulate în baza legislației în vigoare privind restituirea proprietăților ;

- imobilele care fac obiectul unor litigii existente pe rolul instanțelor de judecată în care autoritatea publica este parte în proces;

- terenurile afectate de rețele edilitare publice ;

- terenurile care sunt prevăzute cu regim special, mentionate ca atare în documentațiile de urbanism.

2. Proceduri de vânzare

Art.7. Vânzarea bunurilor imobile ce aparțin domeniului privat al orașului Deta, în funcție de categoria din care fac parte, se poate face prin una din procedurile:

a) vânzarea prin negociere directă, în cazul terenurilor ce aparțin domeniului privat al Orașului Deta, pe care sunt ridicate construcții proprietate privată a unor persoane fizice sau juridice, constructorii de bună credința beneficiind de un drept de preemțiune la cumpărarea terenului aferent construcțiilor, precum și în cazul imobilelor (terenuri + clădiri) deținute cu contract de închiriere/concesiune;

b) vânzarea prin licitație publică deschisă organizată în condițiile legii, în cazul următoarelor categorii de imobile:

b1) -terenurile libere, destinate construirii, în condițiile respectării documentațiilor de  urbanism și de amenajare a teritoriului, aprobate potrivit legii;

b2) -construcțiile libere, proprietate privată a orașului Deta;

Art.8. Prețurile de pornire la negociere, respectiv de pornire a licitației în vederea vânzării bunurilor imobile proprietate privata a orasului Deta, se stabilesc pe baza de raport de evaluare întocmit de un expert evaluator A.N.E.V.A.R., avându-se în vedere prețurile practicate pe piața pentru bunuri 
asemănătoare și aprobate prin Hotărâre a Consiliului local.

3. Cadrul de reglementare

Art.9. Vânzarea bunurilor imobile proprietate privată a orașului Deta, este reglementată de:

a) dispozitiile art. 13 alin (1) din Legea nr. 50/ 1991, privind autorizarea executării lucrărilor de constructii, republicată, cu modificarile si completarile ulterioare, potrivit carora ,,Terenurile
aparţinând domeniului privat al statului sau al unităţilor administrativ-teritoriale, destinate construirii, pot fi vândute, concesionate ori închiriate prin licitaţie publică, potrivit legii, în condiţiile respectării prevederilor documentaţiilor de urbanism şi de amenajare a teritoriului, aprobate potrivit legii, în vederea realizării de către titular a construcţiei’’;
b)  dispozitiile art. 311 privind principiile pentru atribuirea contractului de vânzare de bunuri proprietate privată din OUG nr. 57/2019  privind Codul Administrativ;
c) dispozițiile art. 334-348 și art. 363-364 privind procedura de vânzare a bunurilor din domeniul privat din OUG 57/2019  privind Codul Administrativ;

d) prevederile art. 36 alin. (1) din Legea fondului funciar nr. 18/1991, republicată, cu modificările şi completările ulterioare, coroborate cu cele ale art. 354 alin. (1) și alin. (2), art. 355 din OUG 57/2019  privind Codul Administrativ
4. Determinarea situaţiei juridice a imobilului

Art.10. Anterior vânzării, imobilele supuse procedurilor de vânzare trebuie să figureze în evidenţele de publicitate imobiliară ca bunuri aparţinând domeniului privat al oraşului Deta.

5. Întocmirea documentaţiei în vederea demarării procedurii de vânzare:

Art.11. (1). Documentele necesare demarării procedurii de vânzare sunt: 

a) Avizul de principiu al Consiliului Local al Orasului Deta în vederea vânzării;

b) Documentaţia cadastrală de încadrare şi delimitare a bunului imobil, întocmită de o persoană fizică sau juridică autorizată;

c) Raportul de evaluare a bunului, raport întocmit de persoane fizice sau juridice autorizate, respectând Standardele Internaţionale de Evaluare (Asociaţia Naţională a Evaluatorilor din România – ANEVAR). Raportul de evaluare va menţiona în mod obligatoriu preţul de circulaţie pe piaţa liberă a imobilelor din zonă;

d) Hotărârea Consiliului local Deta privind aprobarea vânzării prin negociere/la licitație publică deschisă a imobilului.

6. Comisia de licitație

Art.12 (1) Comisia de licitaţie şi comisia de soluţionare a contestaţiilor formulate împotriva  actelor adoptate de comisia de licitaţie (precum și supleanții acestora) vor fi aprobate prin Dispoziția primarului orasului Deta. Comisia de licitație se va ocupa de organizarea licitației, de verificarea procedurilor de înscriere la licitație și de asigurarea desfășurării licitației în conformitate cu prevederile prezentului regulament.

(2) Comisia de licitaţie/contestație va fi alcătuită dintr-un număr de 5-7 membri și va avea următoarea structură:

• 1 preşedinte;

• 3-5 membri, din care unul va fi locțiitor al președintelui;

• 1 secretar.

(3) Din comisia de licitație vor face parte persoane de specialitate din domeniile: urbanism, juridic, tehnic, economic și agricol, reprezentant consiliul local, după caz. 

Art.13. (1) Persoanele desemnate să facă parte din comisia de licitație, sunt obligate să dea o declarație privind compatibilitatea, imparțialitatea și obligația de păstrare a confidențialității în raport cu calitatea de membru/supleant al comisiei de licitație/comisiei de contestații, declarații care se vor păstra la dosarul licitației.

(2) Pe parcursul aplicării procedurii de vânzare, vânzătorul are obligaţia de a lua toate măsurile necesare pentru a evita situaţiile de natură să determine apariţia unui conflict de interese şi/sau manifestarea concurenţei neloiale.

(3) Nerespectarea prevederilor alin. (1) se sancţionează potrivit dispoziţiilor legale în vigoare.

(4) Persoana care a participat la întocmirea documentaţiei de vânzare are dreptul de a fi cumpărător, dar numai în cazul în care implicarea sa în elaborarea documentaţiei de vânzare nu este de natură să defavorizeze concurenţa.

(5) Persoanele care sunt implicate direct în procesul de verificare/evaluare a documentelor de vânzare nu au dreptul de a fi cumpărător sub sancţiunea excluderii din procedura de atribuire.

(6) Nu au dreptul să fie implicate în procesul de verificare/evaluare a documentelor de vânzare următoarele persoane:

a) soţ/soţie, rudă sau afin până la gradul al II-lea inclusiv cu cumpărătorul, persoană fizică;

b) soţ/soţie, rudă sau afin până la gradul al II-lea inclusiv cu persoane care fac parte din consiliul de administraţie, organul de conducere ori de supervizare al unuia dintre  cumpărători, persoane juridice, terţi susţinători sau subcontractanţi propuşi;

c) persoane care deţin părţi sociale, părţi de interes, acţiuni din capitalul subscris al unuia dintre cumpărători, terţi susţinători sau subcontractanţi propuşi sau persoane care fac parte din consiliul de administraţie, organul de conducere ori de supervizare al unuia dintre ofertanţi, terţi susţinători sau subcontractanţi propuşi;

d) membri în cadrul consiliului de administraţie/organului de conducere sau de supervizare al cumpărătorului şi/sau acţionari ori asociaţi semnificativi persoane care sunt soţ/soţie, rudă sau afin până la gradul al II-lea inclusiv ori care se află în relaţii comerciale cu persoane cu funcţii de decizie în cadrul entităţii contractante.

(7) Nu pot fi nominalizate de către vânzător pentru executarea contractului persoane care sunt soţ/soţie, rudă sau afin până la gradul al II-lea inclusiv ori care se află în relaţii comerciale cu persoane cu funcţii de decizie în cadrul entităţii contractante.
Art.14. Comisia de licitatie va avea, în principal, următoarele atribuţii:

a) verificarea documentelor de participare la licitaţie;
b) desfășurarea ședinței de licitație;

c)excluderea participanților care nu îndeplinesc condițiile de eligibilitate;

d) analizarea şi evaluarea ofertelor;

e) întocmirea raportului de evaluare;

f) întocmirea proceselor-verbale;

g) desemnarea câștigătorului licitației.
Art.15. Comisia de licitație este legal constituită în prezența majorității membrilor, iar deciziile vor fi luate cu votul majoritatii membrilor săi prezenți.

Art.16. Secretarul comisiei va avea, în principal, următoarele atribuţii:

• întocmirea şi transmiterea spre publicare a anunţului publicitar;

• convocarea comisiei de licitație;

• intocmirea procesul verbal al sedinței de licitație;

• intocmirea raportului pe care îl inaintează primarului orasului Deta în vederea aprobării;

• comunicarea procesul verbal al sedinței de licitație, la cererea participanților;

• înaintarea către Compartimentul Juridic a dosarului liciației în vederea perfectării contractului de vânzare cumpărare.

Art.17. Prevederile mai sus menționate se aplică și Comisiei de negociere directă. 

Capitolul III - Procedurile prealabile vânzării

Iniţierea vânzării

Art.18. (1) Iniţiativa vânzării bunurilor imobile din domeniul privat al oraşului o are Oraşul Deta, proprietarul acestor bunuri, prin reprezentanţii săi legali. Asupra acestei iniţiative, Consiliul Local al oraşului se exprimă prin hotărâre, după determinarea situaţiei juridice a terenului/clădirii, pe baza documentaţiei tehnico-economice şi a raportului comun de specialitate, elaborate de Serviciului Urbanism, autorizarea executării lucrărilor şi administrarea patrimoniului și Serviciului Buget, contabilitate, finanțe, impozite și taxe, respectiv cu avizul Comisiilor de specialitate din cadrul Consiliului Local al oraşului Deta.

(2) Iniţiativa o poate avea și orice altă persoană interesată prin depunerea unei cereri de intenţie ce va fi urmată de adoptarea unei hotărâri de consiliu în acest sens, cu respectarea paşilor mai sus mentionaţi.

Art.19. (1) În vederea vanzării prin licitație publică a bunurilor proprietate privată a orașului Deta, Serviciului Urbanism, autorizarea executării lucrărilor şi administrarea patrimoniului împreună cu Serviciului Buget, contabilitate, finanțe, impozite și taxe vor întocmi documentația de vânzare și raportul de specialitate privind vânzarea bunului imobil.

(2) În cazul vânzării prin negociere directă a bunurilor imobile proprietate privată a orașului Deta, se va intocmi doar raportul de specialitate pentru aprobarea vânzării imobilului.
Art.20. Documentaţia de vânzare este alcătuită din:
a) caietul de sarcini;

b) fişa de date a procedurii;

c) formulare şi modele de documente.
Art.21.Caietul de sarcini
(1) Caietul de sarcini trebuie să cuprindă cel puţin următoarele elemente:

a) datele necesare pentru identificarea exacta a imobilului propus în vederea vânzării prin licitație publică deschisă;

b) descrierea destinației, caracteristicilor și regimul economic, tehnic și juridic al bunului propus în vederea vânzării prin licitație publică deschisă;

c) condiții impuse de natura bunului imobil ce face obiectul vânzării prin licitație publică, cum sunt: condiții de siguranță în exploatare, condiții de mediu etc.;

d) prețul minim de pornire la licitație, stabilit prin hotărâre a Consiliului Local al orașului Deta, pe baza valorilor de circulatie ale imobilelor din zona în care este situat imobilul, concretizat într-un raport de evaluare;

e) procedura de vânzare aplicată;

f) cheltuielile ocazionate cu parcelarea, evaluarea, intabularea imobilului în cartea funciară;

g) elemente de preţ: preţul minim de pornire a licitaţiei, garanţia de participare la licitaţie, cuantumul taxei de participare la licitaţie, preţul caietului de sarcini şi modalitatea de plată a valorii (preţului) de adjudecare a imobilului;

h) documentele necesare pentru înscrierea la licitaţie:

• Buletinul/cartea de identitate (copie conform cu originalul) pentru ofertanţi persoane fizice;

• Certificatul de înregistrare al societăţii, la Oficiul Registrului Comerţului (codul unic de înregistrare) pentru persoanele juridice sau autorizaţia de funcţionare pentru persoane fizice care desfăşoară activităţi economice pe baza liberei iniţiative;

• Actul constitutiv al societăţii comerciale;

• Ultimul bilanţ contabil;
• Împuternicirea reprezentantului ofertantului pentru participarea la licitaţie (daca este cazul);

• Pentru societăţile comerciale străine: certificat de înregistrare tradus în limba română, iar  traducerea să fie legalizată de un notar public din România ;

• Certificat constatator privind plata obligaţiilor către bugetul general consolidat de stat eliberat de D.G.F.P. din care să reiasă faptul că ofertantul nu are datorii către Bugetul general consolidat valabil la data deschiderii ofertelor, în original sau copie conform cu originalul.

• Certificat privind plata obligaţiilor către bugetul local eliberat de către Serviciul de specialitate din cadrul Primăriei Orasului Deta din care să reiasă că ofertantul nu are obligaţii restante la bugetul local valabil la data deschiderii ofertelor, în original sau copie conform cu originalul.

• Alte documente relevante care se consideră necesare, și care vor fi prevăzute în caietul de sarcini.

i) instrucţiuni privind modul de desfăşurare a procedurii de licitaţie;

j) persoana de contact desemnată de organizator, unde se pot obţine relaţii despre imobilele ce fac obiectul vânzării.

k) orice alte condiții specifice care vor fi stabilite de către autoritatea administrației publice;

l) contestatii;

m) alte date utile.

(2) – Prevederile caietului de sarcini au caracter obligatoriu pentru participanții la licitație, iar nerespectarea lor atrage retragerea dreptului de a participa la licitatie.
(4) Documentaţia de vânzare se întocmeşte de către vânzător, după elaborarea caietului de sarcini, şi se aprobă de către acesta prin  Hotărârea Consiliuliu local.
(a) Vânzătorul are obligaţia de a preciza în cadrul documentaţiei de vânzare orice cerinţă, criteriu, regulă şi alte informaţii necesare pentru a asigura ofertantului o informare completă,corectă şi explicită cu privire la modul de aplicare a procedurii de atribuire.

(b) Persoana interesată are dreptul de a transmite o solicitare de participare la procedura de vânzare a bunuri proprietate privată.

(c)Vânzătorul are obligaţia să asigure obţinerea documentaţiei de vânzare de către persoana interesată, care înaintează o solicitare în acest sens.
Art.22 Prin Hotărârea Consiliului local de vânzare a unui bun imobil, proprietate privată a orașului Deta, se va aproba/însuși:

a) vânzarea bunului imobil prin una din procedurile:

a1) vânzarea prin negociere directă - în cazul bunurilor imobile ce fac parte din categoria celor menționate la art.7 lit.a din prezentul regulament;

a2) vânzarea prin licitație publică, în cazul bunurilor care fac parte din categoria celor menționate la art. 7 lit. b din prezentul regulament;

b) raportul de evaluare - întocmit de o persoana autorizata ANEVAR, valoarea din raport reprezentând valoarea de circulație a imobilului;

c) modalitatea de plată a prețului;

d) documentația de atribuire în cazul vânzării prin licitație publică a bunului imobil;

g) alte date utile.

Art.23 (1) În situația vânzării prin negociere directă a imobilelor ce fac parte din categoria celor menționate la art. 7 alin.a) din prezentul regulament, initierea procedurii de vânzare se face la solicitarea scrisa a persoanei care deține imobilul prin una din modalitățile prevăzute de lege și regulament sau a proprietarului.

(2) Dupa înregistrarea cererii de cumpărare, formulată de persoana fizică sau juridică care deține imobilul, Serviciul Urbanism, autorizarea executării lucrărilor şi administrarea patrimoniului, împreună cu Serviciul Buget, contabilitate, finanțe, impozite și taxe din cadrul aparatului de specialitate al primarului, vor proceda la verificarea situației juridice a imobilului solicitat în vederea cumpărării.

(3) În situația în care imobilul solicitat în vederea cumpărării se identifică ca aparținând domeniului privat al orașului Deta, se vor demara procedurile de înscriere a imobilului în Cartea Funciara și evaluarea acestuia de către o persoană autorizată atestată ANEVAR. Înscrierea imobilului în Cartea Funciară, se face de titularul dreptului de proprietate asupra imobilului ce face obiectul vânzării, în funcție de asigurarea fondurilor în buget, fie de către deținătorul acestuia. 

(4) După înscrierea imobilului în Cartea Funciară și evaluarea acestuia de o persoană autorizată, atestată ANEVAR, Serviciul Urbanism, autorizarea executării lucrărilor şi administrarea patrimoniului, împreună cu Serviciul Buget, contabilitate, finanțe, impozite și taxe din cadrul aparatului de specialitate al primarului, vor intocmi raportul de specialitate privind aprobarea vânzării imobiluui, care va fi supus dezbaterii și aprobării Consiliului Local, prin proiect de hotărâre.

(5) Persoana căreia i se aprobă vânzare prin negociere directă a imobilului, va depune documentele prevăzute la art.21 lit h) al prezentului Regulament.

Capitolul IV – Organizarea licitației

1. Anuntul publicitar

Art.24. (1) După aprobarea vânzării, secretarul comisiei de licitație va proceda la întocmirea și publicarea anunţului privind organizarea licitaţiei.

(2) Anunţul privind organizarea licitaţiei se va efectua prin publicarea unui anunţ de licitaţie de către vânzător în Monitorul Oficial al României, Partea a VI-a, într-un cotidian de circulaţie naţională şi întrunul de circulaţie locală, pe pagina sa de internet ori prin alte medii ori canale publice de

comunicaţii electronice.

(3) Anunţul privind organizarea licitaţiei se va publica cu cel puţin 20 zile înainte de data stabilită pentru desfăşurarea acesteia.

(4) Anunţul de licitaţiei va cuprinde cel putin următoarele date:
a) informaţii generale privind autoritatea contractantă, precum: denumirea, codul de identificare fiscală, adresa, datele de contact, persoana de contact;

b) informaţii generale privind obiectul procedurii de licitaţie publică, în special descrierea şi identificarea bunului care urmează să fie vândut;

c) informaţii privind documentaţia de vânzare: modalitatea sau modalităţile prin care persoanele interesate pot intra în posesia unui exemplar al documentaţiei de vânzare;denumirea şi datele de contact ale serviciului/compartimentului din cadrul autorităţii contractante de la care se poate obţine un exemplar din documentaţia de vânzare; costul şi condiţiile de plată pentru obţinerea documentaţiei, dacă este cazul; data-limită pentru solicitarea clarificărilor;

d) informaţii privind ofertele: data-limită de depunere a ofertelor, adresa la care trebuie depuse ofertele, numărul de exemplare în care trebuie depusă fiecare ofertă;

e) data şi locul la care se va desfăşura şedinţa publică de deschidere a ofertelor;

f) instanţa competentă în soluţionarea eventualelor litigii şi termenele pentru sesizarea instanţei;

g) data transmiterii anunţului de licitaţie către instituţiile abilitate, în vederea publicării.
2.Dosarul licitației

Art.25. (1) Dosarul licitației cuprinde:

-Anunțul publicitar;

-Hotărârea Consiliului Local al orașului Deta prin care s-a aprobat vânzarea imobilului;

-Dispoziția Primarului Orașului Deta de constituire a comisiei de licitație/contestații; 

-Documentația de vânzare;

-Cartea funciara a imobilului;

-Dosarul de participare la licitație al fiecărui ofertant; 

-Declarațiile privind incompatibilitatea, imparțialitatea și obligația de păstrare a confidențialității; 

-Fișa de licitație, procesul verbal al sedinței de licitație, raportul final aprobat de primarul orașului Deta;

(2) Documentația pentru licitație, va fi pusă în vânzare la sediul Primăriei orașului Deta, prevăzut în anunțul publicitar. Prețul documentației de licitație, se stabileste prin Caietul de sarcini.

3.Depunerea documentelor și achitarea taxelor 
Art.26 Taxa de participare la licitație se va stabili astfel încât să se acopere cheltuielile ocazionate de organizarea procedurii. 

Art.27 Garanția de participare la licitației este în cuantum de 10% din prețul de pornire al licitației. 

Art.28 (1) Taxa și garanția de participare sunt valabile pentru o singură licitație și se vor achita cu chitanță sau ordin de plată vizat de bancă până la data limită de depunere a cererii de înscriere la licitație. 

(2) Ofertanților necâștigători li se va restitui, în baza unei cereri, garanția de participare la licitație. 

(3) Participantul la licitație va pierde garanția de participare la licitație dacă nu se prezintă la ziua, ora și locul desfășurării licitașiei, dacă refuză participarea la licitație sau refuză încheierea contractului de vânzare - cumpărare. 

(4) Garanția de participare a ofertantului câștigător face parte din prețul bunului adjudecat. În cazul achitării în rate a prețului de vânzare, garanția de participare se include în preț la achitarea avansului. 

Capitolul V. Modul de elaborare și prezentare a ofertelor în vederea cumpărării prin licitație
Art.29 (1) Ofertantul are obligatia de a elabora oferta in conformitate cu prevederile fișei de date a procedurii. Ofertele se redacteaza in limba romana.
(2) Ofertele se depun la sediul primăriei oraşului Deta, în două plicuri sigilate, unul exterior si unul interior, care se inregistreaza, in ordinea primirii lor, precizandu-se data si ora.
   

1.PLICUL EXTERIOR

Pe plicul exterior se va indica obiectul contractului pentru care se depune oferta și Precizarea « A nu se deschide înaintea şedinţei de deschidere a ofertelor, data_________  ,ora_________».
(2) Plicul exterior va trebui sa conțină:
   -o fișă cu informații privind ofertantul; ( Formular nr.1)

   -o declarație de participare, semnată de ofertant, fără îngroșări, ștersături sau modificări (Formular nr.2)

   -  acte doveditoare privind calitatea și capacitatea ofertantului(documente de calificare): 

   -   Declarație pe propria răspundere nr.1;

   -   Declarație pe propria răspundere nr.2;

   -   Statutul societăţii (pentru persoane juridice)– copie;

   -  Certificatul de înregistrare emis de Oficiul Registrului Comerţului (pentru persoane juridice) – copie;
   -  actul de identitate (pentru persoane fizice) - copie
   -   Certificat fiscal privind  taxele si impozitele locale, care să ateste că ofertantul nu are obligaţii fiscale față de bugetul local al orașului Deta– original sau copie certificată;

    - Certificatul de atestare fiscală care să ateste că ofertantul nu are obligaţii exigibile de plată față de bugetul consolidat al statului– original sau copie certificată;

   -  Certificat constatator ORC (pentru persoane juridice) -copie;

   - acte doveditoare ale achitării taxelor privind participarea la licitație (cv caiet sarcini, taxa de participare, garanția de participare);

2.PLICUL INTERIOR

Pe plicul interior, se înscriu numele sau denumirea ofertantului și domiciliul sau sediul acestuia, după caz.
Plicul interior conține oferta propriu-zisa, astfel:
-        Valoarea  ofertată (Formular nr.4)
  
Art.30 (1) Documentele de calificare au ca scop demonstrarea potenţialului financiar al fiecărui participant la procedura de licitaţie, potenţial care trebuie să reflecte posibilitatea concretă a acestuia de a îndeplini contractul şi de a rezolva eventualele dificultăţi legate de îndeplinirea acestuia.

(2)Vânzătorul are dreptul de a aplica în cadrul procedurii de licitaţie, numai criterii de calificare şi selecţie referitoare la :

-motive de excludere a ofertantului

-capacitatea ofertantului

 1.) Vânzătorul, Oraşul Deta, exclude din procedura de licitaţie publică, orice ofertant cu privire la care a stabilit, în urma analizei şi documentelor prezentate, sau a luat cunoştinţă în orice alt mod că a fost condamnat prin hotărâre definitivă a unei instanţe judecătoreşti pentru faptele sancţionate de legile fiscale, contabile, vamale şi de cele care privesc disciplina financiară.

Se va depune  o declaraţie pe proprie răspundere Nr.1 în acest sens.

2.) Vânzătorul exclude din procedura de licitaţie orice ofertant care se află în oricare dintre următoarele situații:

a) se află în procedura insolvenței, faliment sau în lichidare, în supraveghere judiciară sau în încetarea activității;

b) a comis o abatere profesională gravă care îi pune în discuție integritatea, iar proprietarul poate demonstra acest lucru prin orice mijloc de probă adecvat, cum ar fi o decizie a unei instanțe judecătorești sau a unei autorități administrative;

c) se află într-o situație de conflict de interese în cadrul sau în legătură cu procedura în cauză, iar această situație nu poate fi remediată în mod efectiv prin alte măsuri mai puțin severe;

d) participarea anterioară a ofertantului la pregătirea procedurii de atribuire a condus la o distorsionare a concurenței, iar această situație nu poate fi remediată prin alte măsuri mai puțin severe;

e) ofertantul și-a încălcat în mod grav sau repetat obligațiile principale ce-i reveneau în cadrul unui contract de vânzare/cumpărare încheiat anterior, iar aceste încălcări au dus la anularea/rezilierea respectivului contract, plata de daune-interese sau alte sancțiuni comparabile;

f) ofertantul s-a făcut vinovat de declarații false în conținutul informațiilor transmise la solicitarea proprietarului în scopul verificării absenței motivelor de excludere sau al îndeplinirii criteriilor de calificare și selecție, nu a prezentat aceste informații sau nu este în măsură să prezinte documentele justificative solicitate;

g) ofertantul a încercat să influențeze în mod nelegal procesul decizional al proprietarului, să obțină informații confidențiale care i-ar putea conferi avantaje nejustificate în cadrul procedurii de vânzare sau a furnizat din neglijență informații eronate care pot avea o influență semnificativă asupra deciziilor proprietarului privind excluderea din procedura de licitaţie a respectivului ofertant;

            h) a fost desemnat câştigător la o licitaţie publică anterioară privind bunurile statului sau ale unităţilor administrativ-teritoriale în ultimii 3 ani, dar nu a încheiat contractul ori nu a plătit preţul, din culpă proprie. Restricţia operează pentru o durată de 3 ani, calculată de la desemnarea persoanei respective drept câştigătoare la licitaţie.

Se va depune o declaraţie pe proprie răspundere Nr.2 în acest sens.

3.) Vânzătorul exclude din procedura de licitaţie orice ofertant despre care are cunoștință că și-a încălcat obligațiile privind plata impozitelor, taxelor, a contribuțiilor sau orice alte datorii la bugetul  consolidat al statului și la bugetul local al orașului Deta.

Ofertantul nu este exclus din procedura de licitaţie dacă, anterior deciziei de excludere, își îndeplinește obligațiile prin plata impozitelor, taxelor, contribuțiilor sau altor datorii la bugetul  consolidat al statului și la bugetul local al orașului Deta ori prin alte modalități de stingere a acestora sau beneficiază, în condițiile legii, de eșalonarea acestora ori de alte facilități în vederea plății acestora, inclusiv, după caz, a eventualelor dobânzi ori penalități de întârziere acumulate sau a amenzilor.

În cazuri excepționale, vânzătorul are dreptul de a nu exclude din procedura de licitaţie un ofertant care se află într-una dintre situațiile sus menţionate, pentru motive imperative de interes general, precum sănătatea publică sau protecția mediului.

            Documentele se vor prezenta în una din formele original/copie certificată olograf cu menţiunea „conform cu originalul” -  Certificat fiscal privind taxele si impozitele locale eliberat de Primăria oraș Deta, Certificatul de atestare fiscală.

4.) Vânzătorul exclude din procedura de licitaţie orice ofertant care nu a plătit toate taxele privind participarea la licitație, inclusiv garanția de participare.

5.) Vânzătorul exclude din procedura de licitaţie orice ofertant care nu a depus toate actele solicitate.

Nu sunt excluși din cadrul procedurii ofertanții care completează actele lipsă în ședința de deschidere a ofertelor (cu excepția formularului 4 și 5) sau care fac dovada că și-au achitat obligațiile față de bugetul consolidat al statului și/sau bugetul local al orașului Deta la data stabilită pentru deschiderea plicurilor.
6.) Vânzătorul exclude din cadrul procedurii ofertanții a căror preț oferit este sub nivelul minim de de vânzare a bunului.

Ofertanţii care nu îndeplinesc una sau mai multe dintre condiţiile mai sus menționate, vor fi DESCALIFICAŢI.

Oferta va fi depusa într-un singur exemplar semnat de către ofertant.
Fiecare participant poate depune doar o singura oferta.   

Persoana interesata are obligația de a depune oferta la adresa si pana la data-limita pentru depunere, stabilite in anunțul procedurii.  Riscurile legate de transmiterea ofertei, inclusiv forța majora, cad in sarcina persoanei interesate.
Oferta depusa la o alta adresa a autorității contractante decât cea stabilita sau după expirarea datei-limita pentru depunere se returnează nedeschisa.

Capitolul VI. Modul de desfășurare a licitației
Art.31 (1) Comisia de licitaţie răspunde de organizarea şi desfăşurarea licitaţiei, având următoarele atribuţii:

· verifică şi evaluează documentele depuse de către ofertanţi în vederea participării la licitaţie;

· întocmeşte lista participanţilor în baza documentelor depuse de către ofertanţi;

· întocmeşte procesul-verbal de adjudecare;

· întocmeşte pe baza procesul-verbal de adjudecare raportul procedurii de licitaţie.
         (2) Şedinţa de licitaţie va fi condusă de Preşedintele Comisiei de licitaţie și este statutară în prezența majorității simple a membrilor.
(3)Deciziile comisiei de evaluare se adoptă cu votul majorității membrilor prezenți. În caz de egalitate, votul președintelui este decisiv.

         (4) În ziua şi la ora stabilită pentru începerea licitaţiei, Preşedintele comisiei de licitaţie, face prezenţa participanţilor la licitaţie şi constată dacă sunt îndeplinite condiţiile din caietul de sarcini. Pentru desfăşurarea procedurii de licitaţie este obligatorie participarea a cel puţin doi ofertanţi.
(5) Ofertanții-persoane juridice pot participa la ședința de deschidere prin reprezentanți doar pe baza împuternicirii scrise (Formular 3).
(6) Plicurile închise şi sigilate se predau comisiei pentru deschiderea lor.

(7) Plicurile care conțin oferta, închise şi sigilate, se deschid la data fixată pentru deschiderea lor, prevăzută în anunțul de licitaţie.

         (8) Plicurile exterioare se vor deschide în şedinţă publică, comisia de evaluare urmând a elimina ofertele care nu conțin totalitatea documentelor şi a datelor solicitate  la Capitolul V.1.– „Plicul exterior” din prezenta documentație.

         (9) Rezultatul analizei conținutului plicurilor exterioare se va consemna într-un proces-verbal întocmit de secretarul comisiei de evaluare şi semnat de către toți membrii acestei comisii şi de către ofertanți. 

         (10) După semnarea procesului-verbal menționat la alineatul anterior se va trece la deschiderea plicurilor interioare. Pentru demonstrarea conformității ofertei cu cerințele solicitate, vânzătorul are dreptul de a solicita clarificări şi/sau completări ale documentelor prezentate de ofertanți, dar numai pe parcursul derulării procedurii de vânzare şi fără a determina apariția unui avantaj evident în favoarea unui ofertant.

         (11) În urma analizării ofertelor de către comisia de evaluare pe baza criteriilor de valabilitate, secretarul comisiei întocmește un proces-verbal care trebuie semnat de toți membrii comisiei, în care se menționează ofertele valabile, ofertele care nu îndeplinesc criteriile de valabilitate şi motivele excluderii acestora din urmă de la procedura de atribuire. 

        (12) Sunt considerate oferte valabile, ofertele care îndeplinesc condiţiile prevăzute la Capitolul  V.
         (13) În condițiile în care la licitație nu au fost depuse cel puțin două oferte valabile, vânzătorul este obligat să anuleze procedura și să organizeze o noua licitație, cu respectarea condițiilor prevăzute de lege.
         (14) În cazul organizării unei noi licitații, potrivit aliniatului precedent, procedura este valabila în situația in care a fost depusă cel puțin o oferta valabila.

(15) Secretarul comisiei va încheia procesul-verbal care trebuie semnat de către toţi membrii prezenți ai comisiei.

(16) În baza procesului-verbal, comisia va întocmi un Raport al procedurii pe care îl va înainta Primarului oraşului Deta, spre aprobare.

(17) Vânzătorul informează în scris, prin comunicarea rezultatului procedurii de licitaţie, cu confirmare de primire, ofertantul declarat câştigător şi pe ceilalţi ofertanţi despre respingerea ofertelor, indicând motivele care au stat la baza respingerii. Contractul de vânzare se încheie după un termen de 20 de zile calendaristice de la data comunicării adjudecării. 
Capitolul VII. Anularea licitației

Art.32 (1)Anularea licitaţiei are loc în următoarele situații:

a) dacă nu au fost depuse cel puțin două oferte valabile;

b) dacă încălcări ale prevederilor legale afectează procedura de licitație sau dacă este imposibilă încheierea contractului;

c) dacă contractul nu poate fi încheiat cu ofertantul a cărui ofertă a fost stabilită câștigătoare din cauza faptului că ofertantul în cauză se află într-o situație de forță majoră sau în imposibilitatea fortuită de a executa contractul și nu există o ofertă clasată pe locul 2 admisibilă;
d.)în cazul unor contestaţii întemeiate, admise.

(2) Anularea se face prin hotărârea membrilor comisiei de licitaţie şi se va comunica în scris tuturor participanţilor, arătând motivele care au stat la baza acesteia

Capitolul VIII. Informații privind criteriul de atribuire


Art.33 (1) Pentru determinarea ofertei câştigătoare, comisia de evaluare aplică următoarele criterii de atribuire:
Criteriul de atribuire cel mai mare nivel al prețului oferit, dar nu mai puțin de nivelul minim stabilit. Prețul este reprezentat de oferta financiara prezentata in plicul interior, conform Formularului nr.4.
           (2) În cazul în care 2 ofertanți au ofertă identică, vor fi invitați să depună o nouă ofertă până se va putea realiza departajarea.
Capitolul IX. Modul de utilizare a căilor de atac
Art.34 Soluţionarea litigiilor apărute în legătură cu procedura licitației publice se realizează conform  prevederilor Legii contenciosului administrativ Nr. 554/2004, cu modificările ulterioare. Acţiunea în justiţie se introduce la secţia de contencios administrativ a tribunalului în a cărui jurisdicţie se află sediul proprietarului. Împotriva hotărârii tribunalului se poate declara recurs la secţia de contencios administrativ a curţii de apel, conform prevederilor legale.  

Capitolul X FORMULARE

-Formular nr.1
- Informații generale

-Formular nr.2
- Declarație de participare

-Formular nr.3
- Împuternicire – pentru persoanele care particip în numele ofertantului.

-Formular nr.4
- Formularul de ofertă financiară

            -Declarație pe proprie răspundere nr.1

-Declarație pe proprie răspundere nr.2

Capitolul XI - Dispoziții finale

          Art.35 Prețul de adjudecare al bunului imobil se achită în condițiile stabilite prin hotărârea consiliului local prin care a fost aprobată scoaterea la vânzare a imobilului, în următoarele modalități: 

- Integral, până la data încheierii contractului de vânzare - cumpărare, respectiv în termen de maximum 20 zile de la data încheierii licitației; 

- În rate lunare, cu plata unui avans de minim 15%, caz în care eșalonarea ratelor și a dobânzii aferente  se face pe cel mult 5 ani consecutivi, de comun acord. 

          Art.36 (1) Termenele vor fi calculate conform Codului Civil, fiind zile calendaristice, dacă nu se precizează altfel în regulament. 

          (2) În cazul în care termenele prevăzute în prezentul regulament se împlinesc într-o zi nelucrătoare, acesta se prelungește pentru prima zi lucrătoare următoare. 

          Art.37 Prevederile prezentului titlu cu privire la organizarea și desfășurarea licitație se aplică prin asimilare și procedurii de negociere directă, cu nuanțările corespunzătoare. 

          Art.38 (1) Toate documentele licitației publice sau ale negocierii directe, întocmite pe parcursul desfășurării procedurii de licitație publică, respectiv negocierii directe, de către comisia de licitație/comisia de negociere se vor păstra de către organizatorul licitației într-un dosar al licitației, care se va întocmi pentru fiecare licitație în parte. 

          (2) Dosarele de licitație se vor păstra în arhiva Primăriei Orașului Deta. 

